b'\n_START_ARTICLE_\n\xc2\xabShanti Devi\xc2\xbb\n_START_PARAGRAPH_\n\xc2\xabShanti Devi\xc2\xbb (hindi: Fredens gudinne) var en skonnert som forfatteren Axel Jensen bodde i og eide sammen med sin indiske kone Pratibha frem til 1990._NEWLINE_Fart\xc3\xb8yet ble bygget i 1905 ved Sj\xc3\xb6torps Varv ved V\xc3\xa4nern i Sverige, fikk f\xc3\xb8rst navnet \xc2\xabZeus\xc2\xbb, men ble senere registrert i Gibraltar med navnet S/Y \xc2\xabShanti Devi\xc2\xbb under Jensens eierskap._NEWLINE_Etter at Jensen ble alvorlig syk ble skuta solgt og seilte noen \xc3\xa5r under norsk flagg til den uforklarlig sank utenfor Arendal i 2012. Flere fors\xc3\xb8k p\xc3\xa5 \xc3\xa5 berge fart\xc3\xb8yet har mislyktes._NEWLINE_Skipet ble opprinnelig bygget som fraktskute og optimalt dimensjonert for ferdsel gjennom det svenske kanalsystemet, G\xc3\xb6ta kanal, og for seiling p\xc3\xa5 Nordsj\xc3\xb8en og \xc3\x98stersj\xc3\xb8en._NEWLINE_Da \xc2\xabShanti Devi\xc2\xbb i 1984 seilte inn i Oslofjorden bestod besetningen av, i tillegg til eierne, kaptein Sven Kviman, lege Gun Sandahl, f\xc3\xb8rstestyrmann Bengt Persson, matros Louise Sandahl, t\xc3\xb8mmermann Josef Horvat, kokk Poonam Rampal og maskinsjef/trubadur Robert E. Haraldsen (av Axel Jensen kalt \xc2\xabMerlin\xc2\xbb)._NEWLINE_I 1985 og 1986 var \xc2\xabShanti Devi\xc2\xbb hovedbasen for planlegging og administrasjon av Oslo Internasjonale Poesifestival under Jensens ledelse._NEWLINE_Kunstneren Pushwagner, som var n\xc3\xa6r venn av Jensen, har laget et litografi av \xc2\xabShanti Devi\xc2\xbb utenfor Akershus festning.'